2 de gener de 2015 a partir de les 11 h
El Nadal és una època en què els nostres fills, els nostres néts, estan desvagats. Els pares no, que han de treballar. Sovint, els casals ens ajuden a continuar educant en el temps de lleure. Però de vegades, molt sovint, cal un cop de mà dels avis i de les àvies. Per aquest motiu el Museu de la Vida Rural de l’Espluga de Francolí ha ideat el dia Vine amb el teu nét perquè passeu un dia inoblidable al museu que us permetrà seguir amb atenció la història del nostre país i, al mateix temps, explicar als vostres néts com era la vida abans. Quan vosaltres, avis d’avui, éreu també nens... Perquè el museu mostra un món que l’avi va viure, però que el nen ja no ha conegut.
Divendres 2 de gener, a les onze del matí, l’escriptor Jordi Llavina rebrà tots aquells avis i àvies que vinguin acompanyats dels seus néts. Per tal que el museu pugui fer una previsió, serà imprescindible reservar plaça amb anterioritat mitjançant el correu electrònic info@museuvidarural.cat o bé trucant al telèfon 977 870 576. L’activitat tindrà un cost de 3 euros.